Hans Hedtoft gjørdist danska svarið upp á Titanic Í gjár vóru 59 ár síðani MS Hans Hedtoft fór undir lagnutungu heimferð sína á jomfrútúrinum til Julianehåb í Grønlandi. Ein ferð, sum endaði dagin eftir, tá skipið bar við eitt ísfjall og sakk við eini manning upp á 40 og 55 ferðafólkum umborð. Ein ungur føroyingur var millum ferðafólkini. Bert ein bjargingarkransur varð funnin frá syndarliga skipbrotinum, sum í dag stendur sum síðsta skipbrotið, ið kravdi mannalív, elvt av einum ísfjalli. Hans Hedtoft var størsta og nýggjasta skipið hjá Kongaliga Grønlendska Handlinum. Tað var-eins og Titanic-sagt at vera tryggasta skipið, sum ikki kundi søkka. Tað var bygt við dupultum skrokki, styrktum bógvi og sjey vatntøttum deildum. Siglingartólini vóru tey mest framkomnu tá í tíðini og bjargingarbátarnir vóru útgjørdir við radioútgerð. Men alt til fánýtis. Fyrsta neyðarkallið kom klokkan 13.56 lokala tíð. Boðað varð frá, at skipið hevði borið við eitt ísfjall á positiónini 59° 30 ′ N 43° 00 ′ W. Amerikanska vaktar- og bjargingarskipið USCGC Campbell og tveir týskir trolarar hoyrdu neyðarkallið. Ein tíma seinni boðaði Hans Hedtoft frá, at maskinrúmið var undir í sjógvi. Kl. 15.12 ljóðaðu boðini, at skipið nú byrjaði at søkka. Kl. 17.41 kom ein fráboðan aftrat:“ Vit søkka spakuliga. Tørva hjálp í stundini.” Ein hálvan tíma seinni hoyrdi annar av týsku trolarunum eitt veikt neyðarkall. “ Nú søkka vit”. Tað var síðsta lívstekinið frá Hans Hedtoft. 31. januar boðaði USCGC Campbell frá, at veðrið har á leiðini var tað ringasta, teir høvdu upplivað, og at ongin spor vóru funnin av Hans Hedtoft. Onki flogfar slapp á flog og 7. februar varð leitingin steðgað. Níggju mánaðir seinni rak ein bjargingarkransur frá Hans Hedtoft á land í Føroyum.